
Märkuste tabel muuseumiseaduse muutmise seaduse väljatöötamiskavatsusele

	Jrk nr
	Märkuse tegija ja sisu
	Arvestamine/mittearvestamine

	[bookmark: _Hlk104978756][bookmark: _Hlk115881747][bookmark: _Hlk115682696][bookmark: _Hlk115770573]Rahandusministeerium

	1.
	Rahandusministeerium kooskõlastab muuseumiseaduse muutmise seaduse eelnõu väljatöötamiskavatsuse järgmiste märkustega. 

Märgime, et pärandihoidlate loomisel võivad avalduda positiivsed ülekandemõjud kogu muuseumivõrgustiku jätkusuutlikkusele, sealhulgas väiksematele muuseumiasutustele. Samal ajal tegutseb Eestis mitmeid regionaalse või kitsamalt spetsialiseerunud profiiliga muuseume, mille toimepidevust ja jätkusuutlikkust on vajalik eraldi hinnata. 
	Teadmiseks võetud. Selgitame: Pärandihoidlatel saab kindlasti olema otsene positiivne mõju riigile kuuluvaid muuseumikogusid valdavatele muuseumidele, sest museaalide keskne säilitusteenus (st hoiustamine, konserveerimine, digiteerimine) on kulutõhusam ja kvaliteetsem, kui oleks võimalik luua iga üksiku muuseumi juurde (seda teemat käsitleb põhjalikult väljatöötamiskavatsuses viidatud analüüs[footnoteRef:2]). Kaudne mõju on ka mitteriiklikele muuseumidele, kel tekib pärandihoidlate valmides võimalus osta professionaalset hoiustamisteenust. Konserveerimis- ja digiteerimisteenust on neil võimalik juba täna Kanuti kaudu osta, selles osas muutust ei ole. Samas eelnõu ei raja otseselt pärandihoidlaid, vaid loob õigusliku aluse keskse teenuse pakkumiseks ERM-i kaudu. Eelnõuga ei muudeta ühegi teise muuseumi peale ERM-i õiguslikku staatust ega ülesandeid. Muuseumivõrgustiku toimimise analüüs ja vajaduse korral tehtavad ümberkorraldused toimuvad eraldi protsessina ning ei ole kuidagi seotud muuseumiseaduse ega pärandihoidlatega. Riigi pädevuses ei ole munitsipaalmuuseumide ega eramuuseumide tegevuse üle otsustamine. [2:  https://muinsuskaitseamet.ee/sites/default/files/documents/2024-02/2018_museaalide_sailitamise_teenuse_analuus_muuseumide_uhishoidla.pdf ] 


	2.
	Eelnõu väljatöötamisel palume uuest juhtimisstruktuurist tulenevalt välja tuua konkreetsemad kulude arvestused nõukogu tasude kohta. Ühekordsete kulude osas palume jälgida, et vastavalt VTK-le kantakse need KuM eelarvest ja täiendavaid vahendeid ei taotleta.
	Arvestatud.

	Regionaal- ja Põllumajandusministeerium

	1.
	Regionaal- ja Põllumajandusministeerium kooskõlastab muuseumiseaduse muutmise seaduse väljatöötamiskavatsuse, kuid rõhutab, et muuseumiseaduse muutmisel tuleb järgida võrdse kohtlemise põhimõtteid. Muuseumid, kes kasutavad riigile kuuluvat muuseumikogu, täidavad muuseumiseadusest tulenevaid avalikke ülesandeid ning tagavad kogude säilimise ja avalikkusele kättesaadavuse sõltumata muuseumi asutajast ja õiguslikust vormist, peavad olema koheldud võrdselt nii rahastamisel kui ka keskselt pakutavate teenuste kasutamisel. Rõhutame ka, et nii Kanuti kui loodavate pärandihoidlate teenuseid peavad muuseumid saama kasutada samadel tingimustel.
	Teadmiseks võetud. Selgitame: Eelnõu ei muuda Kanuti teenuste kättesaadavust ega muuseumide riigieelarvest rahastamise põhimõtteid ning need järgivad juba praegu võrdse kohtlemise põhimõtteid. Ka täna on võimalik kõigil muuseumidel tellida Kanutist teenuseid. Seda eeldusel, et ministeerium, kes on sõlminud halduslepingu riigile kuuluva muuseumikogu kasutamiseks (st on vastava muuseumikogu kui riigivara valitseja) on selleks toetust eraldanud. 

[bookmark: para21lg1]Muuseumiseaduse kohaselt rahastatakse riigi sihtasutuse muuseume (nt SA Eesti Maaelumuuseumid) ning riigile kuuluvat muuseumikogu kasutavaid muuseume, mida ei ole asutanud riik (nt SA Eesti Piimandusmuuseum), vastava ministeeriumi kaudu, kes teostab asutajaõigusi ja/või on sõlminud riigile kuuluva muuseumikogu kasutamise halduslepingu.

Kultuuriministri 11.09.2023 määrus nr 11 „Riigieelarvest muuseumide tegevustoetuse taotlemise, taotleja hindamise ja toetuse määramise tingimused ja kord“ sätestab ühtsed rahastamise alused ning see kehtib ühtemoodi kõigile ministeeriumidele, kelle valitsemisalas on riigile kuuluvaid muuseumikogusid kasutavaid muuseume. Juhime tähelepanu, et Regionaal- ja Põllumajandusministeeriumil on kohustus eelnimetatud määrust rakendada alates 2027. aasta eelarvest toetuste eraldamisel.

Kultuuriministeerium kui oma valitsemisalas tegutsevate muuseumide kasutuses olevate riigi muuseumikogude valitseja tellib praegu Kanutist otse museaalide konserveerimise ja digiteerimise teenust mahus, mis tagab professionaalsete oskustega konserveerimis- ja digiteerimiskeskuse jätkusuutliku tegevuse ja arengu, eraldades selleks Kanutile tegevustoetust. Kõigil muuseumidel olenemata omandisuhtest on võimalik tellida tasu eest Kanutist oma kogudesse kuuluvate museaalide  konserveerimis- ja digiteerimisteenust. Kas muuseumikogu kui riigivara valitseja eraldab selleks toetuse muuseumile või otse Kanutile, on kokkuleppe küsimus ning seda ei reguleeri muuseumiseadus. See loogika eelnõuga ei muutu.

	Eesti Linnade ja Valdade Liit

	1.
	Kultuuriministeerium esitas Eesti Linnade ja Valdade Liidule 23.03.2026 kooskõlastamiseks „Muuseumiseaduse muutmise seaduse väljatöötamiskavatsuse“. Toetame seaduseelnõu eesmärki kujundada Eesti Rahva Muuseumi avalik-õiguslikuks juriidiliseks isikuks ning tema ülesannete laiendamist nii, et ta täidaks üleriigilist teadus-, arendus- ja kompetentsikeskuse rolli koos pärandihoidlate, konserveerimise ja digiteerimise keskse korraldusega. 

Eesti Linnade ja Valdade Liit kooskõlastab eelnõu järgmiste ettepanekute ja märkustega. 

Seaduseelnõu mõjude hinnangus ei ole kohalike omavalitsuste vaadet käsitletud piisava põhjalikkusega, ehkki kavandatav muudatus võib mõjutada kohalike muuseumide töökorraldust, ressursivajadust ja koostöömudeleid. Arvestades, et Eestis oli Statistikaameti1 andmetel 2024. aasta seisuga 43 kohalike omavalitsuste hallatavat muuseumi, ei ole põhjendatud käsitada kavandatavat muudatust üksnes ERM-i ja riigi muuseumivõrgu sisemise ümberkorraldusena. Teeme ettepaneku täiendada mõjude hinnangut kohalike omavalitsuste vaates ning kaasata eelnõu edasises menetluses sisuliselt kohalikke omavalitsusi ja nende hallatavaid muuseume. 
	










Mittearvestatud. 
Muudatus „Eesti Rahva Muuseumi asutamine avalik-õigusliku juriidilise isikuna ning museoloogiaalase teadus- ja arenduskeskuse rolli määratlemine“ on mõjuga kõigile muuseumidele ja muuseumitöötajatele, sõltumata nende omandivormist, ning seda oli käsitletud väljatöötamiskavatsuse punktis 5.1.1.
Muudatus „pärandihoidlate juhtimismudeli loomine ning konserveerimis- ja digiteerimisteenuste keskne korraldamine“ ei muuda kohalike omavalitsuste ega nende hallatavate muuseumide jaoks praegu kehtivat korda, kuidas nad saavad Kanutist konserveerimis- ja digiteerimisteenuseid tellida. See jääb edasi toimima samamoodi (lihtsalt teise juriidilise isiku kaudu).
Eelnõu ei raja otseselt pärandihoidlaid, vaid loob õigusliku aluse museaalide keskse säilitusteenuse pakkumiseks riigile kuuluvate muuseumikogude osas. Muudel osapooltel (nt era- ja munitsipaalmuuseumid) on nii täna kui ka tulevikus võimalik vastavaid teenuseid osta. Muuseumi pidamine ei ole riigi poolt kohalikele omavalitsustele pandud kohustuslik ülesanne.
Kui mõni mitteriiklik muuseum (sh kohaliku omavalitsuse muuseum) soovib tulevikus märkimisväärses mahus kasutada pärandihoidlas hoiustamisteenust, siis räägitakse nende muuseumide omanikega finantseerimismudelid läbi enne projekteerimise algust, sest hoidla põhimaht kavandatakse riigile kuuluvaid muuseumikogusid silmas pidades ning sellest suuremad vajadused eeldavad kindlaid eelkokkuleppeid tuleviku rendimaksete finantseerimise osas muuseumikogude omanike poolt.

	2.
	Seaduseelnõu kohaselt koondatakse säilitamise, konserveerimise, digiteerimise ja pärandihoidlate korraldus Eesti Rahva Muuseumi juurde. Selline lahendus võib vähendada kohaliku tasandi paindlikkust ja suurendada sõltuvust ühest kesksest kompetentsikeskusest, kuid kohalike muuseumide otsustusruumi ulatus ei ole piisavalt selgelt avatud. Teeme ettepaneku täpsustada, milline otsustusruum ja paindlikkus jääb kohalikele omavalitsustele ning nende hallatavatele muuseumidele. 
	Arvestatud. Seletuskirja täiendatud: Eelnõu ei muuda mingil määral kohalike omavalitsuste ning nende hallatavate muuseumide otsustusruumi ega paindlikkust. Teenuste tellimine Kanutilt (edaspidi ERM-i koosseisus) on ja jääb vabatahtlikuks.

	3.
	Seaduseelnõus ei nähtu piisava selgusega, millistel tingimustel saavad kohalike omavalitsuste muuseumid kasutada keskseid teenuseid ja kuidas jaotuvad sellega seotud kulud. See puudutab muu hulgas võimalikke ettevalmistus-, transpordi- ja muid kõrvalkulusid, mis võivad jääda kohaliku omavalitsuse või muuseumi kanda. Teeme ettepaneku avada eelnõus üheselt kesksetele teenustele ligipääsu tingimused ning kulude jaotus riigi ja kohalike omavalitsuste vahel.
	Arvestatud. Seletuskirja täiendatud: Eelnõu ei muuda kohalike omavalitsuste ning nende hallatavate muuseumide jaoks praegu kehtivat korda, kuidas nad saavad Kanutist teenuseid tellida. See jääb edasi toimima samamoodi.

	Eesti Muuseumide Liit

	1.
	Eesti Muuseumide Liit toetab seadusemuudatuse kava ja soovime, et ERMi edasiste tegevuste kaardistamisel pöörataks tähelepanu kahele teemale.

Kanuti teenuste kättesaadavus riigi kogusid haldavatele muuseumidele.
Praegu on Kanuti kaudu õigus saada tasuta konserveerimis- ja digiteerimisteenuseid KuMi haldusalas tegutsevatel muuseumidel. Seaduse muutmisel ja Kanuti tegevuse ümberkorraldamisel tuleks kaaluda võimalust laiendada tasuta teenust ka teistele riigi haldusalas tegutsevatele muuseumidele ning ideaaljuhul kõigile riigi kogusid haldavatele muuseumidele.
	Teadmiseks võetud. Selgitame: Eelnõu ei muuda Kanuti teenuste kättesaadavust ega muuseumide rahastamise põhimõtteid. Ka täna on võimalik kõigil muuseumidel tellida Kanutist teenuseid. Seda eeldusel, et ministeerium, kes on sõlminud halduslepingu riigile kuuluva muuseumikogu kasutamiseks, on selleks toetust eraldanud. Kas muuseumikogu kui riigivara valitseja eraldab selleks toetuse muuseumile või otse Kanutile, on kokkuleppe küsimus ning seda ei reguleeri muuseumiseadus.

Kultuuriministeerium kui oma valitsemisalas tegutsevate muuseumide kasutuses olevate riigi muuseumikogude valitseja tellib praegu Kanutist otse museaalide konserveerimise ja digiteerimise teenust mahus, mis tagab professionaalsete oskustega konserveerimis- ja digiteerimiskeskuse jätkusuutliku tegevuse ja arengu, eraldades selleks Kanutile tegevustoetust. Seega, see teenus ei ole „tasuta“, vaid Kultuuriministeerium tasub selle eest otse Kanutile.

	2.
	Konserveerimis-, digiteerimis- ja konsultatsiooniteenuste keskus.
Praeguses kavatsuses on järgmine osa mõneti kaheti mõistetav: „Lisaks hoiustamisele ei ole täna ka riigile kuuluvate museaalide konserveerimis-, digiteerimis- ja konsultatsiooniteenused korraldatud keskselt. Kokkuvõttes puudub täna asutus, mille ülesanne on keskselt osutada nii museaalide hoiustamis- kui ka konserveerimis-, digiteerimis- ja konsultatsiooniteenuseid riigile kuuluvate muuseumikogude osas.” Teksti põhjal võib jääda mulje, et kõik konserveerimis-, digiteerimis- ja konsultatsiooniteenused on kavas koondada Kanuti ja ERMi alla. Samas ei ole ilmselt siiski kavas näiteks Kumu konserveerimisosakonda Kanutiga liita.
	Selgitame. Keskne teenus ei välista seda, et teatud juhtudel on vastav võimekus ka muuseumis kohapeal. Muuseumidel, millel on olemas kaasaegsed hoidlad, nagu seda on Eesti Kunstimuuseum, on igati otstarbekas jätkata konserveerimistegevusega muuseumis kohapeal, sest nendes hoidlates asuvad museaalid teatavasti ei liigu pärandihoidlasse. 


	3.
	Ühtlasi soovime olla kaasatud seaduse väljatöötamise protsessi ning usume, et meil on oma kogemuste põhjal pakkuda asjakohast ja vajalikku sisendit.
	Teadmiseks võetud.

